
Bakgrunn for saka
[bookmark: Start]MTM Anlegg AS søkte i 2024 om å få ta eit prøveuttak av fjellmassar på Grønliheia. Dei har fått ei avtale med eigar av eigedom 48/1om eit prøveuttak for å sjekke kvaliteten på stein der. Søknaden vart handsama som dispensasjon frå kommuneplanen i sak 43/24 i formannskapet i juni 2024. Innstillinga frå administrasjonen var å gjeve dispensasjon, men formannskapet gjekk i mot dette og dei fekk ikkje dispensasjon.
MTM-anlegg klaga på dette vedtaket og formannskapet hadde saka oppe til ny handsaming i sak 67/24 i september 2024. Saka vart oversendt til Statsforvaltaren sidan klagar ikkje fekk medhald.
Statsforvaltaren handsama klaga og kom til konklusjonen at dei opphevar kommunen sitt vedtak i brev av 29. september 2025. Statsforvaltaren grunngav dette med at plankravet i kommuneplanen sin arealdel ikkje gjaldt for LNF-område.
Formannskapet sitt vedtak var at ein ikkje fekk dispensasjon, men måte lage reguleringsplan for uttaket av massane.
Vegen vidare i saka no er at søkjar må søke på nytt, og at kommunen må handsame saka ein gong til frå start av.
MTM-anlegg har no levert inn ein ny søknad om prøveuttak av fjellmasser på eigedom 48/1 på Grøneliheia. Søknaden gjeld uttak av inntil 10 000m3 for å sjekke ut steinkvaliteten. Dersom dette er god kvalitet vil dei starte arbeid med reguleringsplan og uttaksplan som kan godkjennast seinare.
På grunn av ein misforståing satt MTM-anlegg i gong med boring for å sprenge ut eit prøveuttak sommaren 2024. Dette arbeidet vart stoppa av kommunen når vi oppdaga at det pågjekk. Det som no er forbereda til sprenging er om lag 7000 m3.
Kart som syner området finn de her: https://kommunekart.com/klient/tokke?urlid=4290a5e2-c9e2-43fb-a77f-348b8a1d24d9

Saksutgreiing
Søknad om dispensasjon skal vurderast etter plan- og bygningslovens § 19-2 fyrste og andre ledd, som seier:
«Kommunen kan gi varig eller midlertidig dispensasjon fra bestemmelser fastsatt i eller i medhold av denne lov. Det kan settes vilkår for dispensasjonen. Dispensasjon kan ikke gis dersom hensynene bak bestemmelsen det dispenseres fra, hensynene i lovens formålsbestemmelse eller nasjonale eller regionale interesser, blir vesentlig tilsidesatt. Fordelene ved å gi dispensasjon skal være klart større enn ulempene.»
Dei nasjonale og vesentlege regionale interessene skal ivareta mellom anna kantvegetasjon, verneområde, naturmiljø, landbruksareal, landskap, samfunnstryggleik, friluftsliv, barn og unge, og folkehelse.
Det er søkt om dispensasjon i frå arealføremålet LNF.
Er omsyna bak føresegnene vesentleg sett til side?
Tiltaket er ikkje i tråd med arealføremålet (LNF-område).
Det gjeld her eit prøveuttak på eit avgrensa område på 8 dekar, kor ein vil fortsette med uttak i tilknyting til eit tidlegare grusuttak.
Det er laga ei vurdering av konsekvensar for naturmangfald der ein kjem til at dette ikkje vil få store konsekvensar for natur og miljø. Det er ikkje registrert andre naturverdiar eller friluftsliv, som det må takast særskilt omsyn til.
Det er vurdert at omsynet bak arealføremålet ikkje blir vesentleg sett til side.
Er føremonar klart større enn ulempene?
Søkjar har lista opp føremonar og ulemper i tabell 1 i søknaden. Denne opplistinga er administrasjonen samd i og delar vurderingane til søkjar.
Dette er eit tiltak som har store samfunnsmessige føremonar. Det ligg sentralt inntil ein hovudveg. Det er lite ulemper for omgjevnadane og transportøkonomisk er det svært gunstig for heile Vest-Telemark. Dersom det skal vise seg å ha stein med høg kvalitet så vil det vere eit stort pluss på grunn av at stein med god kvalitet er ei mangelvare i Vest-Telemark.
Ulempa er støv og støy, men det har ein i alle massetak. Her er det lang avstand til naboar slik at dette har liten betydning.
Det er vurdert at lite skog og natur vert råka, dvs om lag 5 dekar.
Søkjar må sette i stand arealet i samråd med kommunen, dersom det ikkje er aktuelt å forsette med masseuttak etter prøveuttaket er avslutta. Vi har diskutert dette med søkjar og dei er samde i at dette må gjerast skikkeleg, sidan arealet er eksponert mot E-134.
Fordelane synast etter dette klart større enn ulempene.
Ein kan sette som vilkår for denne dispensasjonen at MTM-anlegg berre sprenger ut det som er bora og klart for sprenging. Dette er om lag 7 000 kubikkmeter med fjell. Dette vil vere tilstrekkeleg for å finne ut om dette er gode steinmassar, og om det er lønnsemd i å starte eit massetak. Administrasjonen har drøfta dette med søkjar og det er samde i at dette kan vere ei løysing for å kome i gong med å få undersøkt steinkvaliteten i området.

Konklusjon
Kommunen har etter mynde høve til å gje dispensasjon frå kommuneplanen. I denne saka er det vurdert at begge vilkåra for å gje dispensasjon er oppfylte slik at ein kan gje dispensasjon. Ein må likevel gjere ei vurdering av om ein vil gje dispensasjon. Etter ei totalvurdering så vil vi gå inn for å gje dispensasjon. Sentralt i denne vurderinga er at det er svært sentralt i høve til E-134, og det er mogleg å finne ein ressurs som det er stor trong for i distriktet. Eit anna viktig moment er at dette vil styrke næringsgrunnlaget på eit gardsbruk som er i aktiv drift med mjølkeproduksjon.
Det bør gjevast dispensasjon til eit prøveuttak på inntil 7.000 m3 etter vedlagte søknad. Eit viktig vilkår er at området blir sett i stand på ein god måte dersom det ikkje blir vidare drift av massetaket.

[bookmark: Innstilling]Kommunedirektørens tilråding

I medhald av plan- og bygningslova §19-2 blir det gjeve løyve til eit prøveuttak på inntil 7 000 kubikkmeter fjell som vist i søknaden.
Det setjast følgjande vilkår:
Arealet for prøveuttak må setjast i stand av søkjar i samråd med kommunen, dersom det ikkje blir iverksett vidare masseuttak eller nydyrking.

	I medhald av plan- og bygningslova §19-2 blir det gjeve løyve til eit prøveuttak på inntil 7 000 kubikkmeter fjell som vist i søknaden. 
Det setjast følgjande vilkår: 
Arealet for prøveuttak må setjast i stand av søkjar i samråd med kommunen, dersom det ikkje blir iverksett vidare masseuttak eller nydyrking.

	Tokke formannskap gjev ikkje dispensasjon til prøveuttak av stein på Grønliheia jf. plan- og bygningsloven § 19-2 . Dette er ei skjønnsmessig føresegn og formannskapet meiner det er tilstrekkeleg med steinuttak i nærområdet mellom anna i Rogdeli og Kvålsgrend.

